
ACORD 118/2007, DE 25  D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient Instr.general-5/2006 Projecte d’Instrucció general pel qual es crea i es regula el Registre de prestadors de serveis de comunicació audiovisual
1. L’article 119 de la Llei 22/2005, de 29 de desembre, de la comunicació audiovisual de Catalunya, estableix que el Consell de l’Audiovisual de Catalunya ha de portar un Registre de prestadors de serveis de comunicació audiovisual. També preveu que  l’organització i les normes de funcionament d’aquest Registre, que és públic, s’han d’establir per Instrucció.

2. Amb caràcter general, l’apartat f) de l’article 10 de la Llei 2/2000, de 4 de maig, del Consell de l’Audiovisual de Catalunya, estableix que és competència del Consell de l’Audiovisual de Catalunya adoptar Instruccions generals de caràcter vinculant adreçades als operadors, per tal de garantir el compliment de la legislació vigent en l’àmbit de les seves competències. I, concretament, l’article 117 de la Llei 22/2005 disposa que el Consell de l'Audiovisual de Catalunya té la potestat reglamentària per a desenvolupar, mitjançant Instruccions, els preceptes de la referida Llei 22/2005 i de les altres lleis en matèria audiovisual en els àmbits relatius, entre d’altres, a les obligacions a què resten subjectes els prestadors de serveis de comunicació audiovisual d'acord amb la Llei.

3. Per tant, d’acord amb els antecedents més amunt exposats s’ha elaborat el Projecte d’Instrucció general, el qual crea i regula el Registre de prestadors de serveis de comunicació audiovisual, i al qual s’adjunten l’informe preceptiu de l’Àrea jurídica, el de necessitat i oportunitat de la norma i el de repercussió econòmica que el Projecte d’Instrucció tindrà sobre el sector audiovisual.
4. Finalment, i d’acord amb el que estableix l’article 64 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, la proposta de disposició general ha d'ésser sotmesa a informació  pública o a audiència de les entitats que, per llei, tenen la representació i la defensa d'interessos de caràcter general o afectats per la dita disposició. 
Per tot l’exposat, d’acord amb l’article 117 de la Llei 22/2005, de 29 de desembre, de la comunicació audiovisual, el Ple del Consell de l’Audiovisual de Catalunya, ha adoptat els següents, 

ACORDS

1. Aprovar el Projecte d’Instrucció general pel qual es crea i es regula el Registre de prestadors de serveis de comunicació audiovisual, el qual s’incorpora com a annex i part integrant d’aquest Acord.

2. Sotmetre a informació pública el Projecte d’instrucció general pel termini de vint dies, mitjançant edicte publicat en el Diari Oficial de la Generalitat de Catalunya a l’efecte de formular-hi les al·legacions i suggeriments que es considerin oportuns.

Barcelona, 25 d’abril de 2007

Josep M. Carbonell i Abelló                                  Dolors Comas d’Argemir i Cendra
President                                                              Consellera secretària   

Projecte d’instrucció general per la qual es crea i es regula el registre de prestadors de serveis de comunicació audiovisual de Catalunya

Exposició de motius

L’article 82 de l’Estatut d’autonomia de Catalunya reconeix el Consell de l’Audiovisual de Catalunya com l’autoritat reguladora independent en l’àmbit de la comunicació audiovisual pública i privada amb plena independència del Govern de la Generalitat en l’exercici de les seves funcions.

Així ho estableix la Llei 22/2005, de 20 de desembre, de la comunicació audiovisual de Catalunya, que consagra el Consell com la instància principal d’exercici de les funcions administratives sobre el sector audiovisual i, per tant, la mateixa Llei considera convenient que sigui el Consell l’organisme responsable del Registre d’operadors de serveis de comunicació audiovisual de Catalunya.
Per aquest motiu, l’article 119 conté el mandat legal exprés que ha de ser el Consell de l’Audiovisual de Catalunya qui ha de portar un Registre de prestadors de serveis de comunicació audiovisual de Catalunya, que ha de ser públic i l’organització i les normes de funcionament del qual s’han d’establir mitjançant una Instrucció general.

A més del contingut mínim que estableix la Llei, l’article 119 autoritza que puguin constar en el Registre altres dades i informacions que determini la mateixa Instrucció general.
Un cop establertes les consideracions anteriors, cal manifestar que el Registre ha de complir una doble finalitat: per una banda, facilitar la tasca del Consell permetent-li desenvolupar les seves atribucions mitjançant l’ordenació i la sistematització de la informació, tant descriptiva com nominal, relativa al sector i, per l’altra, permetre l’accés dels ciutadans a aquesta informació.

D’aquesta manera, es dota el sector d’un instrument eficaç i capaç de garantir una transparència, que es considera un aspecte substancial del manteniment del principi de pluralisme que consagra la Constitució.

Finalment, es té en compte tant l’evolució de la tecnologia com el mandat legal establert per a les administracions públiques per tal que emprin, sempre que els sigui possible i en funció de la disponibilitat tecnològica, els mitjans telemàtics necessaris que agilitin la seva relació amb el ciutadans en l’àmbit dels procediments administratius. Per tant, el Consell té la voluntat que el Registre de prestadors de serveis de comunicació audiovisual de Catalunya incorpori de forma gradual les eines tecnològiques adients, que han d’evolucionar en conseqüència, i per això la disposició addicional única de la Instrucció general recull expressament aquesta previsió.

En virtut de tot això, el Consell de l’Audiovisual de Catalunya, després d’escoltar els sectors afectats i sotmetre a informació pública i vist el dictamen de la Comissió Jurídica Assessora, adopta la Instrucció general següent.

Article 1. Objecte i àmbit d’aplicació de la Instrucció general

1. Aquesta Instrucció general crea i regula el Registre de prestadors de serveis de comunicació audiovisual de Catalunya, d’acord amb el que estableix l’article 119 de la Llei 22/2005, de 29 de desembre, de la comunicació audiovisual de Catalunya (LCA).
2. Resten subjectes al que estableix aquesta Instrucció general els prestadors de serveis de comunicació audiovisual a què fa referència l’article 2 de la Llei 22/2005, de 29 de desembre.

Article 2. Naturalesa del Registre de prestadors de serveis de comunicació audiovisual de Catalunya
1. El Registre de prestadors de serveis de comunicació audiovisual de Catalunya és públic, té caràcter declaratiu i funciona d'acord amb el que estableix aquesta Instrucció general. 

2. El Registre de prestadors de serveis de comunicació audiovisual de Catalunya té caràcter administratiu, és d’àmbit autonòmic, únic en el seu àmbit territorial i depèn del Consell de l'Audiovisual de Catalunya, que n’és l’òrgan responsable.

Article 3. Finalitat del Registre
El Registre de prestadors de serveis de comunicació audiovisual de Catalunya té com a finalitat posar a disposició del Consell de l‘Audiovisual de Catalunya la informació descriptiva i nominal referida als prestadors de serveis de comunicació audiovisual, les incidències i els canvis que afectin el contingut del seu títol habilitant així com les decisions administratives del Consell en relació amb els drets i deures que legalment n’afecten el compliment i les altres dades i informacions que determina aquesta Instrucció general. 

El Registre de prestadors de serveis de comunicació audiovisual de Catalunya ha de servir per mantenir actualitzada i ordenada la informació global sobre el sector audiovisual que conté i garantir-ne la difusió activa i sistematitzada al conjunt de la societat.

Article 4. Estructura del Registre 

1. El Registre està constituït per les inscripcions registrals referides als prestadors de serveis de comunicació audiovisual de Catalunya d’acord amb el que estableix aquesta Instrucció general. Cada prestador té vinculades les inscripcions registrals que fan referència a cadascun dels títols habilitants dels quals sigui titular, diferenciats individualment, així com als serveis que desenvolupa d’acord amb la comunicació prèvia corresponent. Consten al Registre, d’acord amb les previsions que conté aquesta Instrucció general, tant les inscripcions relatives al prestador i als serveis que desenvolupa, com les dades circumstancials relatives a les inscripcions esmentades.

A més de les dades i informacions que consten relacionades en l’apartat següent, es poden inscriure en el Registre altres dades que es considerin rellevants o necessàries per desenvolupar les funcions atribuïdes al Consell de l’Audiovisual de Catalunya.

2. En el Registre de prestadors de serveis de comunicació audiovisual de Catalunya hi ha de constar:

a) les dades relatives als prestadors de serveis de comunicació audiovisual que concreta l’article 7 d’aquesta Instrucció general;
b) les incidències i els canvis que afectin el contingut de les llicències, i també el règim de la prestació dels serveis de comunicació audiovisual sotmesos a comunicació prèvia;

c) les decisions adoptades pel Consell de l’Audiovisual de Catalunya en relació amb el compliment de la llicència i dels drets i deures establerts legalment;

d) la descripció dels continguts que constitueixen els serveis de comunicació audiovisual objecte de la seva activitat.
3. A l’efecte d’incloure-ho en el Registre, els prestadors de serveis de comunicació audiovisual es classifiquen en:
a) Prestadors públics de serveis de radiodifusió sonora.

b) Prestadors privats de serveis de radiodifusió sonora.

c) Prestadors públics de serveis de televisió.

d) Prestadors privats de serveis de televisió.

e) Prestadors de serveis de comunicació audiovisual que prestin serveis  mitjançant tecnologies altres que l’espectre radioelèctric.

 Article 5. Tipus d’inscripcions

Les inscripcions poden ser d’alta, complementàries i de baixa.

Són inscripcions d’alta aquelles que resulten de l’atorgament d’un títol habilitant per a la prestació d’un servei de comunicació o de la notificació d’una comunicació prèvia.

Són inscripcions complementàries:

a) aquelles que modifiquen o complementen les inscripcions d’alta;

b) aquelles que fan referència a les dades que expressen les lletres b, c i d de l’apartat 2 de l’article 4 d’aquesta Instrucció general.
Són inscripcions de baixa aquelles que recullen l’extinció del títol habilitant per a la prestació d’un servei de comunicació audiovisual.
Article 6. Registre de documents

1. S’inscriuen en el Registre de prestadors de serveis de comunicació audiovisual de Catalunya els documents rebuts per mitjans telemàtics, quan l’estat d’informatització del registre i el tipus de document ho permetin, i els documents presentats en suport paper, els quals es digitalitzen de forma segura per generar el document electrònic corresponent.

Els documents registrats en el Registre de prestadors de serveis de comunicació audiovisual de Catalunya s’incorporen en l’expedient que, en cada cas, procedeix tramitar.

2. Els documents originals en suport paper, amb caràcter general, romanen custodiats a l’arxiu del Consell de l’Audiovisual de Catalunya.

Article 7. Inscripció d’alta
1. El Consell practica d’ofici la inscripció d’alta abans que transcorri un mes des que es va formalitzar l’adjudicació del títol habilitant per a la prestació de serveis de comunicació audiovisual.
2. En la inscripció d’alta s’hi consignen les dades i la documentació següents:

a) En relació amb els prestadors de serveis de comunicació audiovisual:

· Quan es tracti d’una persona física: El nom i els cognoms o la raó social de la persona titular, el seu número o codi d'identificació fiscal, la nacionalitat i el domicili professional o social. 

· Quan es tracti d’una persona jurídica: Les dades relatives a la seva inscripció en el Registre Mercantil o registre administratiu que correspongui; el número d’identificació fiscal, els estatuts socials, el domicili social i la composició dels seus òrgans de govern i d'administració. 

· Quan es tracti d’una administració pública: les dades d’identificació fiscal, la seu i la composició dels seus òrgans de govern.

Així mateix, i amb independència de la naturalesa jurídica dels prestadors de serveis de comunicació audiovisual, s’hi han d’inscriure les dades següents:

· La denominació comercial del prestador de servei de comunicació audiovisual.

· El domicili designat a l'efecte de notificacions i el nom i altres dades personals del representant legal, si escau. 

b) En relació amb les dades de la xarxa o el servei de comunicació que es pretengui explotar:

·  La descripció dels continguts difosos.
· El tipus de títol que té adjudicat, amb expressió de la zona de servei, del programa i del canal múltiple assignat així com de les característiques tècniques d'emissió associades, fent-hi constar, com a mínim, la ubicació de l'emplaçament o emplaçaments autoritzats per als centres emissors amb indicació de les coordenades i la denominació habitual d'aquests llocs, la potència radiada aparent màxima autoritzada, l’altura efectiva de l'antena o antenes i els seus diagrames de radiació, la ubicació dels centres de producció o estudis i les característiques tècniques dels mètodes de transmissió entre aquests centres i els centres emissors o entre centres emissors. 

· Els paràmetres que se li adjudiquin per facilitar, entre d’altres, la identificació del programa.

· La data d'adjudicació, la data de signatura del contracte i la data d'inici i de finalització del còmput del període de vigència del títol.

· En el cas que el servei portador-difusor hagi de ser prestat per una entitat altra que el concessionari mateix, justificació que aquesta entitat disposa de l'oportuna llicència individual d’acord amb el que disposa la Llei 32/2003, de 3 de novembre, general de telecomunicacions.

Cal aportar la documentació justificativa de les concessions de domini públic radioelèctric inherents a la prestació del servei, la resolució d'aprovació del projecte tècnic del prestador de serveis corresponent i la data de l'autorització d'inici de les emissions i, si escau, l'autorització per emetre amb tecnologia analògica, amb expressió de la resolució o l’acord i la seva data, de la durada autoritzada i de les característiques tècniques d'aquesta emissió. 

3. Totes les dades que s’expressen en aquest article han d’estar degudament justificades per mitjà de còpies acarades dels documents originals. Aquesta documentació queda dipositada en el registre del Consell de l'Audiovisual de Catalunya.

Article 8. Declaració d’inscripció en el Registre

Practicada la inscripció d’alta, el Consell de l’Audiovisual de Catalunya notifica al prestador inscrit les dades que hi consten registrades, a l’efecte que puguin ser utilitzades en la seva activitat i en les relacions amb el Registre. 

Sens perjudici del que estableix l’apartat anterior, en qualsevol moment posterior, el prestador de serveis de comunicació audiovisual pot sol·licitar al Consell de l'Audiovisual de Catalunya que emeti una declaració normalitzada que en confirmi la inscripció en el Registre de prestadors de serveis de comunicació audiovisual de Catalunya. Aquesta declaració detalla les circumstàncies en què el titular té dret a prestar els serveis de comunicació audiovisual.

El Consell de l'Audiovisual de Catalunya emet les declaracions normalitzades en el termini màxim de deu dies des que es presenta la sol·licitud en el registre general del Consell.

Article 9. Modificació de les dades inscrites

1. Una vegada s'ha practicat la primera inscripció, qualsevol acte o fet que suposi modificar o ampliar alguna de les dades que han de ser objecte d'inscripció, tant en relació amb el titular com amb la prestació del servei, ha de ser comunicat pel titular al Registre en el termini d'un mes, a partir del moment que es produeix l’acte modificatiu, mitjançant sol·licitud dirigida al Consell de l’Audiovisual de Catalunya. 

Aquesta sol·licitud s'ha d’acompanyar amb la documentació que acrediti les dades al·legades, la qual queda dipositada en el Registre.

2. A l'efecte del que disposa l'apartat anterior, el titular resta obligat a sol·licitar la inscripció de qualsevol dada o modificació que no consti en el Registre. 

3. Les sol·licituds de modificació i d’ampliació de les inscripcions registrals es tramiten d'acord amb el procediment descrit en l'article 10 d'aquesta Instrucció general.

4. No obstant el que estableixen els apartats 1 i 2 d’aquest article, el Registre practica d'ofici les inscripcions que es deriven d'autoritzacions administratives que afecten les dades objecte d'inscripció. A aquest efecte, els serveis que tramiten les autoritzacions tenen l'obligació de comunicar al Registre les resolucions recaigudes degudament acompanyades de la documentació acreditativa necessària, mitjançant còpia autenticada, la qual queda dipositada en el Registre.


5. No s'inscriu cap acte que requereixi autorització prèvia sense que hi consti aquest requisit.
Article 10. Procediment d'inscripció a instància de part

1. Qualsevol sol·licitud d'inscripció de dades s’ha de presentar d’acord amb el que estableix l'apartat 4 de l’article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú. 

2. Rebuda la sol·licitud d’inscripció i la documentació que s’hi adjunta, es tramita l’expedient d'inscripció corresponent. 

3. A la vista de la sol·licitud i la documentació rebudes, el Consell pot practicar les comprovacions que cregui pertinents. En el cas que la inscripció no es pugui efectuar per insuficiència de les dades o els documents aportats, s’ha de requerir la persona interessada que la complementi en el termini de deu dies hàbils, d’acord amb el que estableix l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, amb la indicació que si no ho fa es considera que desisteix de la seva petició.

4. Conclòs l'expedient, es dicta resolució sobre la procedència de la inscripció. El termini màxim per adoptar la resolució és de sis mesos. El silenci administratiu té caràcter positiu. 

5. No procedeix la inscripció en els casos següents: 

a) Quan no s'aporten totes les dades i els documents que han de ser objecte d'inscripció.

b) Quan les dades facilitades són falses o no són exactes.

c) Quan no concorren els requisits legals de capacitat de la persona titular de la llicència.

d) Quan, en el cas de persones jurídiques, en la constitució de l'entitat o en la modificació dels seus estatuts socials no es dóna compliment a normes o requisits legals.

6. La persona responsable del Registre practica la inscripció registral corresponent, si escau.

Article 11. Baixa de les inscripcions registrals

La persona encarregada del Registre practica d'ofici la baixa de la inscripció amb la tramitació prèvia de l’expedient de baixa corresponent en el qual es dóna audiència a la persona interessada, llevat del supòsit que la baixa sigui conseqüència directa de l'extinció del títol habilitant.

En tot cas, la inscripció de baixa ha d’expressar la data en què es produeix i la causa que la determina. 

Article 12. Formularis

La sol·licitud per formalitzar inscripcions, comunicar modificacions de dades i la resta de comunicacions que preveu aquesta Instrucció general, s’ha de realitzar d’acord amb els formularis normalitzats que es poden trobar al web del Consell de l'Audiovisual de Catalunya, i s’ha d’acompanyar amb els documents acreditatius que corresponguin d’acord amb el que preveu aquesta Instrucció general.
Article 13. Accés a les dades del Registre i expedició de certificacions

1. Les inscripcions registrals que conté el Registre són de lliure accés per a qualsevol persona que ho sol·liciti, sense perjudici de la protecció de les dades de caràcter personal d’acord amb la legislació vigent.

2. La consulta directa de les dades registrades es realitza mitjançant el web del Consell de l'Audiovisual de Catalunya. 

3. Qualsevol persona física o jurídica pot sol·licitar certificacions de les dades inscrites. Les certificacions registrals són l'únic mitjà per acreditar fefaentment el contingut de les inscripcions registrals. L’expedició de certificacions a instància de part merita la taxa corresponent.

Article 14. Garanties per a la seguretat
El Registre de prestadors de serveis de comunicació audiovisual de Catalunya garanteix, mitjançant els mecanismes i les mesures de seguretat necessaris:

· la conservació dels documents electrònics emmagatzemats pel temps que les normes d’aplicació estableixen;

· la conservació dels documents electrònics sota les mesures generals de seguretat física i lògica del Document de Seguretat corresponent elaborat pel Consell;

· l’accés a la informació exclusivament per als fins que permet l’ordenament jurídic i pel personal autoritzat;

· la integritat dels documents, així com la de les còpies electròniques que poguessin generar.

Així mateix, les dades personals que conté el Registre gaudeixen de la protecció i garantia que estableix la legislació vigent.

Article 15. Taxa d’inscripció i d’expedició de certificacions
De conformitat amb la disposició addicional segona de la Llei 22/2005, de 29 de desembre, de la comunicació audiovisual de Catalunya, els prestadors de serveis de comunicació audiovisual, tant si tenen caràcter públic com privat, estan obligats a satisfer la taxa destinada a cobrir les despeses que ocasioni la inscripció i l’expedició de certificacions per part del Consell de l’Audiovisual de Catalunya que anualment estableixi la Llei de Pressupostos.

Article 16. Relacions del Consell de l’Audiovisual de Catalunya amb altres administracions públiques i autoritats reguladores

La coordinació i cooperació entre el Consell de l’Audiovisual de Catalunya i altres administracions públiques i autoritats reguladores s’ha de realitzar de conformitat amb el que estableix la normativa que resulti aplicable.

Disposició addicional única. Digitalització del Registre
El Registre de prestadors de serveis de comunicació audiovisual de Catalunya anirà incorporant de forma gradual, i a mesura que la tecnologia ho permeti, les eines tecnològiques necessàries per garantir-ne la màxima eficàcia i seguretat jurídica en el funcionament. A aquest efecte, el Ple del Consell adoptarà els acords específics que ho facin possible.

Disposició transitòria única. Primera inscripció 


En el termini de tres mesos comptadors des que es constitueix el Registre, que es crea mitjançant aquesta Instrucció general, cal formalitzar la primera inscripció de les dades i informacions a què es refereix aquesta Instrucció general, respecte dels prestadors que tinguin el títol vigent.

Aquesta primera inscripció cal fer-la en dues fases:

· Primera fase: El Consell de l’Audiovisual de Catalunya formalitza les inscripcions d’alta incorporant-hi les dades obtingudes com a conseqüència de la seva activitat administrativa i aquelles que consten en els expedients administratius tramesos pel Govern de la Generalitat de Catalunya;

·  Segona fase: El Consell de l’Audiovisual de Catalunya notifica als prestadors de serveis de comunicació audiovisual el contingut de la inscripció practicada en la primera fase per tal que, en el termini que s’estableixi, puguin esmenar les dades inscrites, amb la presentació prèvia de la documentació que n’acrediti la modificació.

Disposició derogatòria única
Els preceptes d’aquesta Instrucció general que, per sistemàtica normativa, incorporen aspectes de la legislació estatal i autonòmica, s’entén que són automàticament modificats en el moment que es produeixi la revisió de la legislació esmentada. Continuaran sent vigents els preceptes d’aquesta disposició reglamentària que siguin compatibles o permetin una interpretació harmònica amb els nous preceptes de la legislació de referència, mentre no hi hagi adaptació expressa de la Instrucció general. 

Disposició final. Entrada en vigor

La present Instrucció general entrarà en vigor l'endemà que es publiqui en el Diari Oficial de la Generalitat de Catalunya.

